Foto: Google Street View/123rf



DVOJICA liječnika Kliničkog bolničkog centra Rijeka optužena su na Općinskom državnom odvjetništvu u Rijeci za prisilne spolne odnose ostvarene zloupotrebom položaja i spolne odnose bez pristanka, odnosno silovanja od 2011. do 2016., nad tadašnjom zaposlenicom tog KBC-a, izvijestilo je ODO u Rijeci, ne navodeći identitet optuženih te o kojoj je ustanovi riječ.



U priopćenju se navodi da je ODO u Rijeci, nakon provedenog istraživanja, optužilo 48-godišnjaka za spolni odnos zloupotrebom položaja, na ljeto 2011. kao neposredno nadređene osobe nad tadašnjom zaposlenicom ustanove, protivno njenoj volji. 65-godišnjak iz te ustanove je optužen za tri kažnjiva djela prisilnog spolnog odnosa ostvarenih zloupotrebom položaja i još četiri silovanja nad istom zaposlenicom od prosinca 2011. do svibnja 2016., također u svojstvu neposredno nadređene osobe, izvijestilo je ODO.



Sedam puta ju silovali, na kraju je pobjegla u Irsku



Riječ je o dvojici kirurga riječkoga KBC-a koje je za silovanja u kolovozu 2016. Državnom odvjetništvu prijavila mlada specijalizantica kirurgije. O tim događajima iznijela je opsežna svjedočanstva u novinama početkom 2017. navodeći da je sve što su joj činila dvojica starijih kolega prijavljivala čelnicima odjela, riječke kirurgije i ravnateljstva KBC-a, ali da nakon toga nije bilo nikakvih reakcija.



Prvi kirurg silovao ju je jednom, a par tjedana kasnije pokušao je to napraviti još jednom, ali mu se oduprla.



Drugi kirurg ju je oralno silovao i to čak šest puta, u periodu od 2011. do 2016. godine. On ju je pokušao silovati i sedmi put, ali je taj put na kraju ipak pustio. Ukupno je mlada liječnica silovana sedam puta, a tu su i dva neuspješna pokušaja silovanja.



Potom je dala otkaz u KBC-u Rijeka te otišla živjeti i raditi u Irsku.



Mlađem od dvojice optuženih kirurga je početkom 2017. onemogućen rad sa studentima na Medicinskom fakultetu u Rijeci nakon prijave studentice za spolno uznemiravanje tijekom nastave, a 2014. godine je dobio opomenu pred otkaz nakon provedenog službenog internog postupka temeljem prijave medicinske sestre zbog seksualnog maltretiranja.